Document ID: 32014R1150

AZ EURÓPAI PARLAMENT ÉS A TANÁCS 1150/2014/EU RENDELETE
(2014. október 29.)
az Ukrajnából származó árukra vonatkozó vámok csökkentéséről vagy eltörléséről szóló 374/2014/EU rendelet módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 207. cikke (2) bekezdésére,
tekintettel az Európai Bizottság javaslatára,
a jogalkotási aktus tervezete nemzeti parlamenteknek való megküldését követően,
rendes jogalkotási eljárás keretében (1),
mivel:
(1)
Ukrajna az európai szomszédságpolitika és a keleti partnerség kiemelt partnerországa. Az Európai Unió a kapcsolatok szorosabbra fűzésére törekszik Ukrajnával, tekintettel utóbbinak az Unióhoz történő politikai társulására és az Unióval való gazdasági integrációjára. E tekintetben az Unió és Ukrajna 2007 és 2011 között tárgyalásokat folytatott az egyrészről az Európai Unió és tagállamai, másrészről Ukrajna közötti társulási megállapodásról (2) (a továbbiakban: a társulási megállapodás) - és ennek keretében egy mélyreható és átfogó szabadkereskedelmi térség kialakításáról -; amelyet 2014. június 27-én mindkét fél aláírt. A mélyreható és átfogó szabadkereskedelmi térségről szóló megállapodás rendelkezései szerint az Uniónak és Ukrajnának az 1994. évi Általános Vám- és Kereskedelmi Egyezmény (GATT) XXIV. cikkének megfelelően a társulási megállapodás hatálybalépésétől kezdődő legfeljebb tízéves átmeneti időszak alatt kell létrehoznia a szabadkereskedelmi térséget.
(2)
Az Ukrajnát érintő példa nélküli biztonsági, politikai és gazdasági kihívásokra tekintettel és gazdaságának támogatása érdekében döntés született arról, hogy a társulási megállapodás I-A. mellékletében meghatározott engedményes listának a 374/2014/EU európai parlamenti és tanácsi rendeletben (3) előírt autonóm kereskedelmi kedvezmények útján történő végrehajtására korábban kerüljön sor. Tekintettel a továbbra is Ukrajna előtt álló kihívásokra, a 374/2014/EU rendelet alkalmazását 2015. december 31-ig meg kell hosszabbítani. A kiszámíthatóság érdekében a vámoknak és vámkontingensekhez való hozzáférésnek a meghosszabbított időszakban is ugyanazoknak kell maradniuk, mint a 2014-re vonatkozóknak.
(3)
A társulási megállapodás 2. cikke úgy rendelkezik, hogy a demokratikus elvek, emberi jogok és alapvető szabadságok, valamint a jogállamiság elvének tiszteletben tartása az említett megállapodás alapvető elemeit képezi. A cikk továbbá úgy rendelkezik, hogy a szuverenitás és területi integritás, a határok sérthetetlensége és a függetlenség elve tiszteletben tartásának előmozdítása, valamint a tömegpusztító fegyverek, kapcsolódó anyagok és hordozóeszközeik terjedésének megakadályozása szintén az említett megállapodás alapvető elemeit képezi. Ugyanezen elveket Ukrajnának a 374/2014/EU rendeletben előírt autonóm kedvezmények feltételeként is tiszteletben kell tartania. A 374/2014/EU rendeletnek az uniós gyakorlathoz és más uniós kereskedelempolitikai eszközökhöz való hozzáigazítása érdekében helyénvaló bevezetni a kedvezmények ideiglenes felfüggesztésének lehetőségét, amennyiben Ukrajna nem tartja tiszteletben az emberi jogok, a demokrácia és a jogállamiság alapelvét.
(4)
Az ügy sürgősségére tekintettel fontos a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez és az Európai Unió működéséről szóló szerződéshez csatolt 1. jegyzőkönyv 4. cikkében említett nyolchetes időszak alól kivételt tenni,
ELFOGADTA EZT A RENDELETET:
1. cikk
A 374/2014/EU rendelet a következőképpen módosul:
1.
Az 1. cikk helyébe a következő szöveg lép:
„1. cikk
Preferenciális szabályozások
Az Ukrajnából származó árukra vonatkozó vámokat az I. mellékletnek megfelelően csökkenteni kell, vagy el kell törölni. Amennyiben az I. mellékletben szakaszolási kategóriákra történik hivatkozás, a vámok 2014-re és 2015-re vonatkozó alapértékét a 0. szakaszolási kategória esetében el kell törölni, valamint a 3. szakaszolási kategória esetében 25 %-kal, az 5. szakaszolási kategória esetében 16,7 %-kal, a 7. szakaszolási kategória esetében pedig 12,5 %-kal kell csökkenteni.”
2.
A 2. cikk a következő ponttal egészül ki:
„e)
a társulási megállapodás (4) 2. cikkében előírt demokratikus elvek, emberi jogok és alapvető szabadságok, valamint a jogállamiság elvének tiszteletben tartása.
3.
A 7. cikk második bekezdésének helyébe a következő szöveg lép:
„Ezt a rendeletet 2015. december 31-ig kell alkalmazni.”
4.
A II., illetve a III. melléklet helyébe az e rendelethez csatolt I., illetve II. melléklet szövege lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2014. november 2-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 29-én.

Labels: 3
18